એ સાંભળી શ્રીઆચાર્યજી આપ પ્રસન્ન થયા તે પછી શ્રીઆચાર્યજીએ પોતે શ્રીગોવર્ધનાથજીને અનોસર કરાવ્યાં. તે પછી મંદિર સિદ્ધ થયું ત્યારે સુંદર અક્ષય તૃતીયાનો દિવસ જોઈને શ્રીગોવર્ધનનાથજીને પાટ બેસાડ્યા ત્યારે પૂરણમલના બધા મનોરથ સિદ્ધ થયા પછી શ્રીઆચાર્યજી પોતે સદુ પાંડેને બોલાવીને કહે કે મંદિર તો મોટું થયું એમાં શ્રીગોવર્ધનનાથજી બિરાજ્યા પરંતુ હવે એમની સેવા માટે મનુષ્યનો બંદોબસ્ત કરવો જોઈએ તેથી તમે સેવા કરો. ત્યારે સદુપાંડેએ વિનંતી કરી કે મહારાજ! અમે તો વ્રજવાસી છીએ આચાર વિચાર સેવાની રીતિ કઈ સમજતા નથી. વળી ઘરના અનેક કામ છે તેથી આપ આજ્ઞા આપો તો રાધા કુંડ ઉપર બંગાલીઓ રહે છે અને અષ્ટપ્રહર ભજન કરે છે તેથી એમને રાખો તો બોલાવી લઉં ત્યારે શ્રીઆચાર્યજી પોતે કહે કે બોલાવી લાવો. પછી સદુપાંડે બંગાલી વીસ-પચીસ બોલાવી લાવ્યા એમને રુદ્ર કુંડ ઉપર ઝૂંપડી બનાવી દીધી અને શ્રીગોવર્ધનનાથજીની સેવા આપી. વળી, કૃષ્ણદાસને ભેટીઆ કર્યા કે તમે પરદેશથી ભેટ લાવીને બંગાલીઓને આપજો એ રીતે સેવા કરજો. એ પ્રકારે બધા બંગાલીઓને આપતા. અને રામદાસ ચૌહાણ રજપૂત જ્યારે નવું મંદિર બન્યું. ત્યારે દેહ છોડીને લીલામાં જઈને પ્રાપ્ત થયા. પછી બધી સેવા બંગાલી કરતા.